4 เทคนิคสร้างความประทับใจให้ลูกค้า

สวัสดีค่ะคุณแม่บ้านบีนีท ทุกๆท่าน วันนี้ Admin มีเกร็ดเล็กๆสำหรับสร้างความประทับใจให้คุณลูกค้ามาแบ่งปันกันค่ะ คุณแม่บ้านทราบหรือไม่ค่ะ จากการที่ Admin ได้มีโอกาสสอบถามและพูดคุยกับคุณลูกค้า ว่าทำไมถึงนิยมเรียกใช้บริการจากคุณแม่บ้าน BeNeat แทนการใช้บริการจากแม่บ้าน Freelance ทั่วไป ซึ่งคำตอบที่ได้ส่วนใหญ่ จะบอกว่า คุณแม่บ้านบีนีทมีทักษะการทำความสะอาดที่สูงกว่า และ ที่สำคัญมีความเอาใจรายละเอียดงานมากกว่า แม้ว่าจะเป็นเรื่องเล็กๆน้อยๆ ก็ไม่เคยมองข้าม วันนี้ Admin จึงขออนุญาตแบ่งปัน Trick ง่ายๆที่ไม่ได้ใช้เวลามากมาย แต่สามารถสร้างความประทับใจให้กับคุณลูกค้าได้อย่างดีเลยค่ะ

การจัดวาง ช้อน-ส้อม ให้เป็นระเบียบ
ช้อน-ส้อมที่ล้างเสร็จแล้วเวลาเก็บไว้ในกระบะ ถ้าหากเราเอามากองๆไว้ก็จะดูไม่น่าใช้ ใช่ไหมคะ แต่สำหรับคุณแม่บ้านบางท่าน ที่เอาใจใส่ จะบรรจงจัดเรียกช้อน-ส้อมเหล่านี้ให้ดูสวยงาม น่าใช้ เมื่อคุณลูกค้ามาเปิดเจอ ก็จะรู้สึกว่า เราเป็นคนใส่ใจในรายละเอียด และ แตกต่างจากคุณแม่บ้านทั่วๆไปค่ะ

การเก็บและ พับปากถุงขยะให้เรียบร้อยเมื่อสวมลงในถังขยะ
การพับปากถุงขยะและ เก็บให้เรียบร้อย นอกจากจะช่วยในเรื่องของความสวยงามและ เรียบร้อยแล้ว ยังเป็นการรักษาสุขอนามัยได้อย่างดีด้วยนะคะ ลองนึกภาพนะคะ ว่าถ้าเราขยุ้มๆปากถุงขยะ จะทำให้เกิดซอกหลืบมากมาย และ เป็นสถานที่ซ่อนตัวอย่างดีสำหรับพวกแมลงรบกวนต่างๆค่ะ

ช่วยคุณลูกค้าตรวจสอบความเรียบร้อยภายในที่พัก
คุณลูกค้าหลายๆท่านนิยมใช้บริการคุณแม่บ้านสำหรับทำความสะอาดห้องพักปล่อยเช่า ซึ่งคุณลูกค้าก็มักจะไม่ได้เข้ามาตรวจสถานที่เวลามีแขก Checkout ออกไปแล้ว หากเราพบเห็นอะไรที่ไม่เข้าที่เข้าทาง เช่น อุปกรณ์บางอย่างชำรุด, หลอดขาด หรือ อะไรก็ตาม เพียงแค่เราช่วยเป็นหูเป็นตาแทนคุณลูกค้า และ รายงานให้คุณลูกค้าทราบ เพียงเท่านี้ คุณลูกค้าก็จะรู้สึกว่า เราต่างจากแม่บ้านทั่วๆไปทันทีเลยค่ะ และ ทำให้อยากใช้บริการกับเราต่อแบบยาวๆ

ช่วยเตือนคุณลูกค้าเรื่องบิล ค่าน้ำ-ค่าไฟ
เรื่องนี้ทางทีม Admin เจอมากับตัวเลยค่ะ คุณลูกค้าประทับใจสุดถึงขั้นโทรเข้ามาที่สำนักงานและ เล่าความประทับใจให้ฟัง เหตุคือ คุณลูกค้าปล่อยเช่าที่พักอยู่ที่เชียงใหม่ (แต่ตัวคุณลูกค้าอยู่ที่ กรุงเทพ) ซึ่งบังเอิญตอนสิ้นเดือนได้ทำการจองคุณแม่บ้านท่านหนึ่งให้ช่วยไปทำความสะอาดห้องพัก และเมื่อให้บริการเสร็จคุณแม่บ้านเห็นว่า มีบิลค่าไฟฟ้ามาเสียบทิ้งไว้ที่ประตูรั้ว ซึ่งเห็นว่าใกล้พ้นระยะเวลาชำระเงินแล้ว จึงรีบโทรแจ้งบอกคุณลูกค้า ซึ่งคุณลูกค้าประทับใจมาก เพราะคุณแม่บ้านท่านนี้ให้บริการเหนือความคาดหวัง และถ้าโดนตัดไฟ ก็จะเป็นเรื่องที่วุ่นวาย อีกทั้งยังต้องเสียค่าปรับอีกด้วยเห็นไหมค่ะเรื่องง่ายๆเพียงเท่านี้ ก็สามารถสร้างความประทับใจให้กับคุณลูกค้าได้อย่างมาก จนรู้สึกว่า เราเป็นคนพิเศษที่เขาอยากจะใช้บริการต่อเนื่องไปนานๆเลยละค่ะ ซึ่งหลายๆท่านอาจจะมีเทคนิคที่มากกว่านี้ ก็สามารถเขียนมาแบ่งปันให้ทาง Admin ทราบได้นะคะ จะได้นำมาเป็นกรณีศึกษาให้เพื่อนๆกันค่ะ